གནའ་རྩོམ་ཀློག་པར་དཀའ་ངལ་དང་གེགས་རྒྱ་ཡང་ལྟོས་བཅས་ཀྱིས་མང་བར་མངོན་ཏེ།གཞུང་ཆེན་པོའི་སྤྱི་ཆིངས་ལ་བག་ཆགས་ཅུང་ཙམ་ལེགས་པོ་ཐོན་དགོས་པ།དཔེར་ན།བརྡ་སྤྲོད་རིག་པའི་ཕྱི་མོ་སློབ་དཔོན་ཐོན་མིའི་གསུང་རྩོམ་དྲི་མ་བྲལ་བ་སུམ་རྟགས་ཀྱི་རྩ་བ།སྙན་ངག་གི་གཞུང་ལུགས་མེ་ལོང་མ་བོད་དུ་འགྱུར་བའི་བྱུང་འཕེལ་དང་དེས་བོད་ཀྱི་སྙན་ངག་ལ་ཐེབས་པའི་ཤུགས་རྐྱེན།འདི་ལྟར་རིག་ཚན་བྱེ་བྲག་པ་རེའི་བྱུང་འཕེལ་ལོ་རྒྱུས་དང་དེ་དག་གི་གཞི་རྩའི་ཁྱད་ཆོས་ལ་ངོས་འཛིན་ཅུང་ཙམ་ཡོད་དགོས་པ་གནའ་རྩོམ་ལ་སྤྲོ་བ་འཕྱུར་བའི་གནད་དམ་པ་གཅིག་རེད།དེ་མིན་གནའ་རྩོམ་ཀློག་པའི་འགུག་ཤུགས་ཐུན་མོང་མ་ཡིན་པ་ཞིག་ནི་དུས་རབས་རིམ་བྱུང་ཁྲོད་བྱོན་པའི་མཁས་དབང་མང་པོ་ཞིག་གི་མཛད་རྣམ་ལ་ཆ་རྒྱུས་གང་ལེགས་ཡོང་པ་མ་ཟད།རིག་གནས་འཛུགས་སྐྲུན་གྱི་སྲོག་ཤིང་ལྟ་བུར་གྱུར་པའི་མི་སྣ་རླབས་ཆེན་དེ་དག་གི་སློབ་གཉེར་གནང་ཚུལ་དང་བསྟན་བཅོས་བརྩམས་པའི་ལོ་རྒྱུས་རྒྱབ་ལྗོངས་ལྟ་བུ་ཡང་ལེགས་པོ་ཤེས་ན་ད་གཟོད་གནའ་རྩོམ་ལ་དགའ་བའི་སེམས་འདུན་དྲག་ཏུ་འཕྱུར་ཡོང་བ་གདོན་མི་ཟ།དཔེར་ན་ས་པཎ་དང་རྗེ་ཙོང་པ་ལྟ་བུའི་རྣམ་ཐར།གནའ་རྩོམ་འདི་དེང་རྩོམ་དང་བསྡུར་ན་གོ་དཀའ་བའི་གནད་དོན་རེ་འཕྲད་ཡོང་བ་ནི་ཕལ་ཆེར་དུས་རབས་རིམ་བྱུང་གི་མཁས་པ་དག་གིས་གཞུང་མང་གཟིགས་རྒྱ་ཆེ་བ་དང་གཅིགབརྩམས་ཆོས་ཀྱི་སྐད་ཆའི་སྒྱུ་རྩལ་ལ་མངོན་བརྗོད་དང་བརྡ་རྙིང་གིས་བརྒྱན་དྲགས་པ་དང་གཉིས།རང་ཅག་གི་སློབ་གཉེར་རྣམ་པ་ལ་སྲོལ་རྒྱུན་དང་མི་འདྲ་བའི་འགྱུར་ལྡོག་གང་མང་ཞིག་བྱུང་བ་དང་བཅས་རྒྱུ་མཚན་ཆེ་བ་རིགས་གསུམ་ལ་རག་ལས་གང་འཚམ་ཡོད་པར་མངོན།